อยากกินอาหารอิตาเลียนดีๆ แบบไม่ต้องเจ็บกระเป๋าตังค์หนักๆ ลองแวะมาที่ “Lucca” ร้านอาหารอิตาเลียนคุณภาพระดับพรีเมียมที่ซุกซ่อนตัวอยู่ในซอยสุขุมวิท 65 ตัวร้านดัดแปลงมาจากบ้านเก่าให้บรรยากาศคลาสสิค นั่งสบาย พร้อมเมนูอาหารอิตาเลียนชั้นดีจากฝีมือเชฟโรงแรมมากประสบการณ์

“Lucca” คือชื่อของเมืองเล็กๆ ในทัสคานีที่โด่งดังเรื่องอาหาร ทางร้านเลยหยิบยกรสชาติและกลิ่นอายสไตล์อิตาเลียนลงมาในจานอย่างครบรส ใช้วัตถุดิบนำเข้าชั้นดี สด ใหม่ไม่แพ้โรงแรม 5 ดาวเลยทีเดียว ว่าแล้วเรามาเริ่มกันเลยดีกว่า!

จานแรก Appetizer เปิดด้วย “Gambas Al pil pil” (250-) กุ้งลายเสือสดเนื้อเด้งผัดในน้ำมันมะกอก คลุกเคล้ากับเครื่องเทศหอมๆ กินคู่กับขนมปังปิต้านุ่มร้อนๆ เนื้อกุ้งสดมากจริงๆ 

“Mushroom Cappuccino” (260-) จานนี้เก๋มากคือเสิร์ฟมาพร้อมกับฟองนมโปะด้านบน สมกับชื่อ “คาปูชิโน” ส่วนตัวน้ำซุปก็หอมเข้มกลมกล่อมจากเห็ดนำเข้าหลายชนิด ทั้งเห็ดหอมชิตาเกะ พอร์ชินีและเป๋าฮื้อ 

จานหลักแนะนำที่ต้องสั่ง! “Angus Beef Rossini” สเต็กเนื้อออสเตรเลียนย่างในอุณหภูมิพอเหมาะ เนื้อนุ่มสมกับเป็นเทนเดอร์ลอยด์ เสิร์ฟกับฟัวกราส์เนื้อนุ่มแน่นชิ้นโต ตามทรัฟเฟิลและน้ำซอสสูตรเฉพาะของทางร้านที่เชฟให้มาแบบเต็มที่ ราคา 1,250 ได้เท่านี้บอกเลยว่าคุ้มมาก!

“Spaghetti with tiger prawns” (380-) สปาเกตตี้กุ้งลายเสือ กุ้งเด้งสดให้มาอย่างเยอะ ผัดกับเส้นพาสต้าผัดได้กำลังดี เค็มเผ็ดพอดีๆ แถมเค้าผัดแบบไม่มันมาก และสามารถเลือกเส้นได้ด้วย

ปิดท้ายด้วยขนมหวาน “Cannoli” ขนมหวานสไตล์อิตาเลียนที่หาทานค่อนข้างยาก แป้งกรอบบางห่อไส้ครีมมาสคาโปนชีสนุ่มๆ ทานง่าย ยิ่งจับคู่กับน้ำซอสราสเบอร์รี่และดาร์คช็อกโกแลตที่ราดมาให้ด้วย คือลงตัวมากๆ 

ใครที่มองหามื้อพิเศษดีๆ คุณภาพพรีเมียมแนะนำเลย ร้าน Lucca อยู่ในซอยสุขุมวิท 65 (หรือจะเข้าทางซอยสุขุมวิท 71 ก็ได้) มีที่จอดรถกว้างขวาง ขับรถไปได้เลย 
